કેટલીક વ્યક્તિઓની પ્રતિભા એટલે કે પર્સનાલિટી, કરીશ્મા એવો હોય છે કે તેમના તરફ સહજતાથી લોકો આકર્ષાય છે. તેમની આસપાસ રહેવું કે તેમની વાત સાંભળવી ગમે છે. જેમ આવા ધાર્મિક કે આધ્યાત્મિક કે જ્ઞાની પ્રવચનકારોની સાયકોલોજી હોય છે તેમ તેમના ભક્તગણ કે તેમનામાં માનનારાઓની પણ સાયકોલોજી અર્થાત માનસિકતા હોય છે. પછી તે જેહાદી મુસ્લિમ હોય કે જૈન હોય કે હિન્દુ હોય કે ક્રિશ્ર્ચયન હોય. ધર્મની વાત એટલે કે ધર્મના નામે જ મોટાભાગની લડાઈઓ કે હત્યાઓ કે જેહાદો થયા છે. ધર્મના નામે ભારતમાં કેટલા બળાત્કારો થાય છે કે હત્યાઓ થાય છે તેનું સંશોધન થયું નથી કે તેના આંકડાઓ જુદા ગણવામાં આવ્યા નથી. કારણ કે આપણે માનીએ છીએ કે ધર્મના નામે કોઇપણ દુરાચાર સરળતાથી થઈ શકે છે અને ધર્મમાં અંધશ્રદ્ધા રાખનારાઓ તેની પૂર્તિ કરતા હોય છે. નહીં તો આસારામ, રામરહીમ જેવાઓનો મોટો અનુયાયી વર્ગ ન હોત અને કે ન તો તેમની વૈભવી લાઈફસ્ટાઈલ હોત. બાપુઓને વૈભવી બંગલાઓમાં રહેવા જોઈએ અને ગાડીઓમાં ફરવા જોઈએ તેની સામે કોઈ ભક્તને વાંધો હોતો નથી. હા ફક્ત આ બાપુઓએ દાઢી વધારેલી હોવી જોઈએ, સફેદ કે ભગવા (લાલ) વસ્ત્રો પહેરવા જોઈએ.